
Dette har vi lært af 50 års 
rapportarbejde 

Af Kim Møller Hansen 

Et halvt århundrede er gået, siden Skandinavisk UFO Information (SUFOI) blev 
dannet, og arbejdet med at indsamle beretninger om observationer af ufoer 
begyndte. Siden da har SUFOI undersøgt adskillige tusinde rapporter gennem 
et ihærdigt og ofte møjsommeligt arbejde, der - i lighed med de øvrige 
aktiviteter i SUFOI - har været båret af en frivillig og ulønnet indsats fra en 
bred kreds af personer. 

I de første år var arbejdet med rapporterne karakteriseret ved nybegynderens 
entusiastiske - men på mange måder også uerfarne - engagement, og andelen 
af uopklarede sager var høj. Men takket være de praktiske erfaringer fra 
rapportarbejdet blev SUFOI med årene bedre til systematisk at undersøge folks 
observationer og forklare dem som kendte fænomener. Gradvist etableredes 
også en viden om de mange forhold, som kan spille observatører et puds og få 
dem til at tro, at de har set ufoer. 

Gennem arbejdet med at indsamle og undersøge folks usædvanlige oplevelser 
af himmelfænomener har SUFOI således opbygget en erfaring og viden, som 
ikke har sin mage i Danmark. Det er denne viden og erfaring, som danner 
grundlaget for Toke Haunstrups bog »50 år med ufoer«, som udkommer den 
10. november på SUFOI's Jubilæumskonference. 

Ideen til bogen »50 år med ufoer« opstod oprindeligt som en strøtanke på et 
af SUFOI's repræsentantskabsmøder i slutningen af 1990'erne. Baggrunden 
var en erkendelse af, at SUFOI gennem nogle år havde haft vanskeligt ved at 
opretholde rapportarbejdet pga. en faldende interesse blandt medlemmerne 
for at engagere sig aktivt i dette. Dermed var der fare for, at den erfaring, som 
var opbygget gennem 50 år, kunne gå tabt. En stor del af denne erfaring var 
aldrig blevet dokumenteret på en systematisk måde, men lå så at sige i 
rapportoptagernes hoveder og udgjorde en integreret del af det praktiske 
rapportarbejde. 

I 2002 tilbød Toke Haunstrup SUFOI's repræsentantskab at påtage sig opgaven 
med at sammenfatte hovederfaringerne fra rapportarbejdet i en udgivelse i 
forbindelse med SUFOI's 50 års jubilæum i 2007. 

Erfaringerne fra rapportarbejdet bygger i høj grad på de observationer, hvor 
det er lykkedes SUFOI at identificere det observerede. Dette skyldes først og 
fremmest, at det i disse sager er muligt at sammenholde observatørernes 
mundtlige eller skriftlige beretninger med viden om det observerede fænomens 
„faktiske" udseende. Dermed får man indblik i de processer og forhold, som 
kan påvirke observatørers oplevelser, og som kan medvirke til at gøre dem 
besynderlige. 

De fleste af sagerne i »50 år med ufoer« er således opklarede sager, hvilket 
måske vil skuffe nogle af de læsere, som er specielt interesserede i de 
uopklarede observationer. 



Man skal dog være forsigtig med at betragte de opklarede sager som mindre 
interessante end de „ægte" ufo-observationer, da mange af de forhold, som 
kan gøre de opklarede sager endog meget besynderlige, i lige så høj grad kan 
optræde i forbindelse med de uopklarede hændelser. Ignorerer man derfor 
erfaringerne fra de opklarede sager, mister man en vigtig del af forklaringen 
på det komplekse fænomen, som i daglig tale går under navnet „ufoer". 
UFO-Nyt særnummer (nr. 4, 2007), som udkommer den 10. november 2007, 
er en kort og populær sammenfatning af bogen »50 år med ufoer«, og er 
skrevet af journalist Per Borgaard, der om nogen kender SUFOI og ufoernes 
historie i Danmark. 

• 50 år med ufoer er udsolgt, men kan hentes som e-bog. 


Har du sikret dig en 

billet? 

Du kan endnu nå at købe en billet til SUFOI's Jubilæumskonference i Lyngby 
Kulturhus den 10. november. 

Billetter kan også købes på dagen ved indgangen, men kun besøgende med 
billet er garanteret adgang til konferencen. 


Pressemøde på Tycho 
Brahe Planetarium 

Onsdag den 24. oktober 2007 blev en meget travl dag for SUFOI. Klokken 11 
præsenterede Toke Haunstrup konklusionerne i bogen »50 år med ufoer« for 
den fremmødte presse: Ritzaus Bureau, Politiken, DR, Ekstra Bladet og 
Berlingske Tidende. Inden da havde Toke deltaget i radioindslag på tre 
forskellige kanaler inden for en time. Også om eftermiddagen blev det til flere 
radioindslag. Pressemødet blev efterfølgende godt omtalt i både den skrevne 
og elektroniske presse. 

Læs bl.a.: 

• http://politiken.dk/videnskab/article403766.ece 

• http://jp.dk/webtv/webtv_indland/?movieId = 14267&Id = 1142515&page 
Number=2 





Fotos: Kim Møller Hansen 


Lysglimt med stor 
virkning 

Af Kim Møller Hansen 

Den 3. maj 1975 var reklamefotograf Bjarne Hunneche ude ved Irmas 
kødlager på Avedøre Holme syd for København for at fotografere et 
bygningsværk. Klokken var ca. 8 om morgenen, og det store Sinar kamera 
stod skudklart på stativet. Hunneche stillede sig til højre for kameraet, som 
pegede mod nord. 

I samme øjeblik Bjarne Hunneche trykkede på udløseren, bemærkede han et 
skarpt, hvidt glimt til højre for sig. Lysglimtet havde muligvis ødelagt billedet, 
så Hunneche tog endnu tre billeder af det samme motiv. 

Da han senere fremkaldte filmen og fik lavet s/h-aftryk, opdagede han et 
mærkeligt, lysende objekt i øverste, højre hjørne på det første af de i alt fire 
billeder. Bjarne Hunneche så ikke selve fænomenet - bemærkede kun 
lysglimtet - da billedet blev taget. Ligesom han heller ikke hørte noget 
usædvanligt. 

Skandinavisk UFO Information (SUFOI) finder billedet særdeles interessant og 
har derfor brugt megen tid på at efterforske sagen. Allerede få dage efter 
optagelsen fik SUFOI overdraget det originale negativ til analyse. Når et objekt 
dukker op på et foto, uden at fotografen har set det på selve 
optagelsestidspunktet, er det nærliggende at antage, at et eventuelt objekt på 
det fremkaldte billede er en filmfejl eller en lysrefleks i linsesystemet. 




Det ukendte objekt i øverste, højre hjørne på Bjarne Hunneches foto har ikke 
nogen klart afgrænset form. SUFOI savner endnu en overbevisende forklaring på 
fænomenet. 

Foto: © SUFOI/www. ufo.dk/Bjarne Hunneche 

Man kan godt forestille sig, at det lysglimt, som Hunneche bemærkede, var 
sollys, der reflekteredes i et vindue eller noget andet blankt på eksempelvis 
bygningen eller et køretøj foran til højre for Hunneche. Refleks-hypotesen er 
derfor en af de mulige hypoteser, SUFOI arbejder med. 

Det originale negativ har været til analyse i USA, bl.a. hos Center for UFO 
Studies, hvor man mener, at sollys kan have reflekteret i en skrue på 
kameraets stativ og frembragt det besynderlige refleksbillede. 

SUFOI's egne fotoeksperter mener, at sollyset kan have fundet vej til 
linsesystemet gennem et lille hul i kameraets bælg. Men alle eksperter 
understreger, at fænomenet ikke ligner nogen refleks, de tidligere har set! 
Hunneches billede kan vise en usædvanlig refleks. Men SUFOI savner endnu en 
overbevisende forklaring. 


Bjarne Hunneches foto og en lang række andre danske fotosager fra de 
seneste 50 år bliver præsenteret af Ole Henningsen på SUFOI's 
jubilæumskonference i Lyngby Kulturhus den 10. november 2007. 


Send ufo-mail til familie, venner og bekendte! 

Synes du, at ufo-mail er spændende oplysninger og interessant læsning, så 
send denne ufo-mail videre til din familie, dine venner og bekendte. 

Så har de også muligheden for at modtage ufo-mail gratis og uforpligtende, 
når der sker noget nyt: 

Danske og udenlandske observationer eller fotografier, aktuelle 
himmelfænomener og spændende tilbud på ufo-materialer. 







